**РЕШЕНИЕ № ПВ – 39 – ПР/2015 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становищa от РЗИ Пловдив и БДУВ ИБР Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение:** **„Изграждане на Печатна база с водоснабдяване от собствен водоизточник- сондажен кладенец”**, което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони

**Местоположение:** в ПИ 040063, землище на с. Браниполе, Община Родопи.

**Възложители: „МИПЕКС” ООД,**

Характеристика на инвестиционното предложение:

Инвестиционното предложение предвижда изграждането на производствена и складова база за печат върху полимерни фолиа. Намерението ще се реализира в имот с площ от 5,698 дка, собственост на възложителя, след промяна предназначението му.

Водоснабдяването на обекта за битови, производствени и противопожарни нужди ще се осъществява от собствен водоизточник- сондажен кладенец, разположен в северозападната част на имота. Дълбочинатта на сондажа се предвижда да е около 30м. Проектно необходимото водно количество за всички консуматори на площадката ще е 0,86 л/сек, за вътрешно пожарогасене 2,5 л/сек, за външно пожарогасене 10 л/сек. Около водоизточника ще се отреди и СОЗ. Водовземната част на кладенеца ще бъде заложена в кватернерния водоносен хоризонт, който е част от подземно водно тяло BG3G000000Q013 „Порови води в кватернер – Горнотракийска низина”.

Отпадъчните води ще се заустват във водоплътна яма.

За нуждите на обекта ще се консумира ел. енергия от съществуващата в района разпределителна мрежа.

Не се налага изграждане на нова пътна инфраструктура. За достъп до обектът ще се използва съществуващ път, граничещ с имота след изграждане на пътна връзка.

Инвестиционното предложение /ИП/ попада в обхвата на т.2, буква “г“ от Приложение № 2 на Закона за опазване на околната среда /ДВ.бр.91 /2002 год./ и чл.2, ал.1, т. 1 от Наредбата за ОС.

Имотът, предмет на инвестиционното предложение не попада в границите на защитени зони от мрежата „Натура 2000” и в защитени територии, съгласно Закона за защитените територии. Най-близката защитена зона е BG0001033 „Брестовица” за опазване на природните местообитания и на дивата флора и фауна, приета от МС с Решение № 122/02.03.2007г. (ДВ бр.21/2007г.). Предвид местоположението, характера и мащаба на инвестиционното предложение, извършената преценка за вероятната степен на отрицателно въздействие е, че не се очаква значително отрицателно въздействие върху защитената зона.

**мотиви:**

1. **Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Строително- монтажните работи включват изграждане на основни сгради/помещения- производствен цех, склад за фолиа, склад за мастила, склад за готова продукция; спомагателни и обслужващи помещения- лаборатория, офисна част, санитарно- битови помещения и собствен водоизточник за подземни води- тръбен кладенец с дълбочина около 30м, от което не се очаква значително отрицателно въздействие върху околната среда, при експлоатацията и реализацията на инвестиционното предложение.

* Предвиденият тръбен кладенец ще бъде изграден след получаване на разрешително за ползване на воден обект с изграждане на водовземно съоръжение за подземни води от БДУВ ИБР Пловдив.
* При строителството се очаква известно шумово натоварване на околната среда. То ще бъде минимално, локализирано в рамките на ограничен район.

● За обслужването на обекта ще се използва съществуващата пътна инфраструктура.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* В резултат от реализирането на инвестиционното предложение и последващата експлоатация, не се очаква нарушаване на качеството и регенеративната способност на природните ресурси в района.
* Реализацията на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие и извън границите на защитени територии, съгласно Закона за защитените територии.
* С реализацията на инвестиционното предложение не се засяга и не се очаква влошаване състоянието на предмета на опазване на най-близката защитена зона BG0001033 „Брестовица”.
* С писмо изх. № КД-04-433/05.01.2015г. БДУВ ИБР Пловдив е дала заключение за допустимост на инвестиционното предложение от гледна точка на ПУРБ на ИБР и постигане целите на околната среда, като е определила, че реализацията на ИП няма вероятност да окаже значимо негативно въздействие върху водите и водните екосистеми..

**III. Способността за асимилация на екосистемата в естествената околна среда**:

* Характерът и капацитетът на инвестиционното предложение не предполагат значително изменение в ключови характеристики на околната среда.
* Реализирането и експлоатацията на инвестиционното предложение не е свързана с генериране на емисии и отпадъци, от които да се очаква наднормено замърсяване на околната среда.

**IV. Характеристика на потенциалните въздействия-териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на строително-монтажните дейности и експлоатацията на инвестиционното предложение ще е ограничен и локализиран в рамките на разглеждания имот.
* При спазване на технологичните изисквания не се очаква неблагоприятно въздействие върху компонентите и факторите на околната среда и върху човешкото здраве.
* С писмо изх. № 2030/26.03.2015г. РЗИ- Пловдивне е изразила опасения относно възникване на здравен риск при реализацията на инвестиционното намерение.
* Не се очакват трансгранични въздействия от строително- монтажните дейности както и от последващата експлоатация на инвестиционното предложение.

**V. Обществен интерес към предложението за строителство, дейности или технологии:**

Възложителят е уведомил за своето инвестиционно предложение кметовете на Община Родопи и с.Браниполе, както и засегнатото население чрез обява във вестник. Осигурен е обществен достъп до информацията по приложение № 2 по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд–Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 16.04.2015г.**

*Директор на РИОСВ - Пловдив*